Author: administrator
Last saved by: viktoria.radvanska
Company: Abyss

Predkladacia správa

V dňoch 1.- 2.12. 2009 sa v Aténach konala 17. Ministerská rada OBSE, ktorá bola vyvrcholením tohtoročného gréckeho predsedníctva organizácie. 
Ministerská rada schválila deklaráciu, ktorou sa prihlásila k pokračovaniu diskusie o budúcnosti európskej bezpečnosti (tzv. Korfský proces) ako aj rozhodnutie, ktoré definuje obsah a formu, akú bude mať tento proces v roku 2010. Účastnícke štáty privítali, ale zatiaľ neschválili zámer Kazachstanu usporiadať v budúcom roku summit OBSE, ktorý by mal byť zameraný na Korfský proces. Siedmy rok za sebou sa však nepodarilo prijať všeobecnú politickú deklaráciu. 
V Aténach bolo celkovo schválených 18 substantívnych rozhodnutí, vrátane rozhodnutia o posilnení energetickej bezpečnosti, ktoré iniciovala a pripravovala SM SR. Schválené bolo predsedníctvo OBSE na rok 2012, ktoré získalo Írsko. Účastnícke štáty odsúhlasili žiadosť Austrálie o štatút partnerskej krajiny OBSE. 
Delegáciu SR viedol minister ZV SR Miroslav Lajčák. V rámci podujatia absolvoval 10 bilaterálnych stretnutí a vystúpil v pléne ako aj počas obedňajšej neformálnej diskusie ku Korfskému procesu. Na okraj Ministerskej rady sa uskutočnilo rokovanie V4-GUAM a raňajky EÚ s Gruzínskom na úrovni zástupcov vedúcich delegácií. 
Nasledujúca Ministerská rada sa uskutoční na budúci rok v Kazachstane, ktorý v januári preberá od Grécka ročné predsedníctvo v organizácii. Súčasťou trojky OBSE sa od 1.1.2010 stáva Litva (predseda OBSE v roku 2011).